**Արմինե Անդա** (Արմինե Աբրահամյան, ապրիլի 7, 1965(1965-04-07), Երևան, Հայկական ԽՍՀ, ԽՍՀՄ), հայ դերասանուհի, գրող, պրոդյուսեր։

Կենսագրություն
--------------

Արմինե Աբրահամյանը ծնվել է 1965 թվականի ապրիլի 7-ին, Երևանում։ Ավարտել է Երևանի թատրոնի և կինոյի պետական ինստիտուտը։ Աշխատել է թատրոնում որպես դերասանուհի, հեռուստատեսությունում եղել է մանկական հաղորդաշարի հեղինակ, ռեժիսոր և վարող, ներկայացրել է իր հեքիաթները, հանդես եկել հեքիաթասացի ու տարբեր հերոսների դերերում։

Արմինե Անդայի առաջին սցենարա-պրոդյուսերական «Բոժոն» անիմացիոն կարճամետրաժ ֆիլմը (ռեժիսոր՝ Միքայել Վաթինյան) մասնակցել է տարբեր միջազգային կինոփառատոների և ստացել մրցանակներ։ «Ժաննան և ձայները» (ռեժիսոր՝ Միքայել Վաթինյան) լիամետրաժ խաղարկային ֆիլմի համաշխարհային պրեմիերան տեղի է ունեցել 2011 թվականին Հարավային Կորեայում՝ Պուսանի միջազգային կինոփառատոնի պաշտոնական մրցույթում, եվրոպական պրեմիերան՝ Շվեդիայում՝ Գյոթեբորգի միջազգային կինոփառատոնում։ Ֆիլմն ունեցել է պաշտոնական ցուցադրություններ նաև Ավստրիայի, ԱՄՆ-ի, Բելառուսի, Ուկրաինայի, Էստոնիայի, Վրաստանի և Հայաստանի լավագույն կինոփառատոներում։ Ֆիլմում հանդես է եկել որպես համասցենարիստ, պրոդյուսեր և գլխավոր դերակատար։

Նկարահանվել է նաև հայկական և արտասահմանյան կարճամետրաժ և լիամետրաժ ֆիլմերում՝ Ատոմ Էգոյանի «Լուսավորիչ», Է. Բաղդասարյանի «Ներում», «Դու գնա», Ն. Շեկի «2 աշխարհից ի հիշատակ», Մարիա Սահակյանի «Այդ ես չեմ», Միքայել Վաթինյանի «Ժաննան և ձայները», «Տաքսի «Էլի լավ ա»», Հ. Ռազավիի «Ականջօղ» և իր նկարահանած «Քամին փչում է»։ Մարիա Սահակյանի «Այդ ես չեմ» ֆիլմի իր դերակատարման համար ստացել է Հայաստանի ազգային կինոմրցանակաբաշխության «2-րդ պլանի լավագույն դերասանուհի» մրցանակ։

Արմինե Անդան հեղինակել է հեքիաթի մի քանի գիրք, որոնք լույս են տեսել իր նկարազարդումներով, ինչպես նաև 30 տպագրություններ գրական և մանկական մամուլում։ Նրա առաջին գիրքը՝ «Անկիմյուրի բնակիչները» հեքիաթ-վեպի 1-ին մասը, տպագրվել է 2002 թվականին՝ «Մուտք» մատենաշարով։ 2011 թվականին գրքի համար արժանացել է «Օրանժ» գրքի մրցանակի։

Ֆիլմագրություն
--------------

### Որպես դերասան

| Հեղինակ | Ֆիլմ |
| --- | --- |
| Ատոմ Էգոյան | «Լուսավորիչ» |
| Է. Բաղդասարյան | «Ներում» |
| Է. Բաղդասարյան | «Դու գնա», |
| Ն. Շեկ | «2 աշխարհից ի հիշատակ» |
| Մարիա Սահակյան | «Այդ ես չեմ» |
| Միքայել Վաթինյան | «Ժաննան և ձայները» |
|  | «Տաքսի «Էլի լավ ա»» |
| Հ. Ռազավի | «Ականջօղ» |
| Արմինե Անդա | «Քամին փչում է» |

### Որպես պրոդյուսեր, սցենարիստ

| Ֆիլմ | Հանդես է եկել որպես |
| --- | --- |
| «Քամին փչում է» | Պրոդյուսեր |
| «Ժաննան և ձայները» | Սցենարիստ |

Ծանոթագրություններ
------------------

1. 1 2 3 4  Արմինե Անդայի մասին *avproduction.am* կայքում(չաշխատող հղում)
2. ↑  «Արմինե Անդա. «Անկիմյուրի բնակիչները»». *ImYerevan.com*. Արխիվացված է օրիգինալից 2019 թ․ ապրիլի 13-ին. Վերցված է 2019 թ․ ապրիլի 7-ին.
3. ↑  «Հայաստանի ազգային կինոկենտրոն». *ncca.am*. Արխիվացված է օրիգինալից 2018 թ․ նոյեմբերի 26-ին. Վերցված է 2019 թ․ ապրիլի 7-ին.
4. ↑  «Քամին փչում է». *www.old.gaiff.am*. Արխիվացված է օրիգինալից 2019 թ․ ապրիլի 7-ին. Վերցված է 2019 թ․ ապրիլի 7-ին.
5. ↑  «Արմինե Անդա. «Մարդկությանը պակասում է ուղղակի հավատալու ֆենոմենը»». Վերցված է 2019 թ․ ապրիլի 7-ին.

Արտաքին հղումներ
----------------

* Ես չեմ հավատում, որ կա ճշմարտություն առանց երազանքի

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Բառարաններ և հանրագիտարաններ | AV Production |
|  |
| Չափորոշչային վերահսկողություն | ՀԳՀԳ: 20041 |

 |